1996 m. Lietuvos šachmatų čempionatas

1996 m. Lietuvos šachmatų čempionatas – tai 63-asis Lietuvos vyrų ir 49-asis Lietuvos moterų šachmatų čempionatai.

Lietuvos vyrų šachmatų čempionatas

63-asis Lietuvos vyrų šachmatų čempionatas vyko 1996 m. kovo 3–13 d. Vilniuje. Čempionate, kuris vyko, naudojant šveicariškąją sistemą (9 ratai), dalyvavo 42 šachmatininkai.

Vyrų čempionato eiga

Lietuvos vyrų šachmatų čempionatas vyko Viniaus šachmatų mokykloje. Dalyvavo 42 šachmatininkai, kurie varžėsi šveicariškąja sistema (9 ratai). Kiekvienam žaidėjui buvo skirta dvi valandos pirmiesiems 40 ėjimų, po to po 1 val. sekantiems 20 ėjimų ir toliau popusvalandį iki partijos pabaigos. Partijos maksimali trukmė - 7 valandos. Turnyre nedalyvavo pirmi aštuoni pagal reitingą šalies šachmatininkai.

Pradžia

Pirmajame rate, aukščiausią reitingą iš turnyro dalyvių turėjęs, Kęstutis Kaunas (2415) pralaimėjo jaunam vilniečiui Romanui Skrebnevskiui. Kiti favoritai – vilniečiai TM (tarptautinis meistras) Virginijus Grabliauskas (2405), TM Gintautas Piešina (2400), TM Algirdas Bandza (2380) ir TM Virginijus Dambrauskas (2350), bei jonavietis Aidas Labuckas (2395) – iškovojo pergales.
Po 2 ratų buvo net 8 lyderiai. Abi partijas laimėjo vilniečiai G. Piešina, A. Bandza, E. Šlekys, V. Dambrauskas, jonavietis A. Labuckas, radviliškietis V. Sakalauskas, kaunietis V. Šlapikas ir panevėžietis S.Viškelis.
Po 3 ratų lyderiais bebuvo tik du, taškų dar nepraradę žaidėjai: vilnietis TM A. Bandza ir jonavietis A. Labuckas.

Po penkių ratų

Po 4 ratų teliko vienas lyderis – tai tarptautinis meistras Algirdas Bandza, kuris pastarajame rate, įveikęs jonavietį Aidą Labucką, iškovojo ketvirtąją pergalę iš eilės. Po 3,5 taško turėjo vilnietis Emilis Šlekys ir kaunietis Vytautas Šlapikas. Dar 8 šachmatininkai turėjo po 3 taškus.
Po 5 ratų tebepirmavo A. Bandza, surinkęs po 4,5 taško. Pustaškiu buvo atsilikę vilniečiai Emilis Šlekys, Virginijus Dambrauskas. Donatas Lapienis, kaunietis Vytautas Šlapikas ir Vaidas Sakalauskas iš Radviliškio.

Paskutinis ratas

Prieš paskutinį ratą pirmavo kaunietis V. Šlapikas, surinkęs 6,5 taško iš 8. Vilniečiai D. Lapienis ir V. Dambrauskas buvo atsilikę pustaškiu.
Paskutiniame rate Vytautas Šlapikas sužaidė lygiosiomis su Vaidu Sakalausku, o V. Dambrauskas įveikė D. Lapienį. Kadangi daugiausia – po 7 taškus surinko V. Šlapikas ir V. Dambrauskas, čempionato nugalėtoją lėmė papildomi rodikliai. Juo tapo kaunietis, 22 metų žemės ūkio akademijos studentas Vytautas Šlapikas. Antras – Virginijus Dambrauskas. Toliau sekė net 7 žaidėjai, surinkę po 6 taškus. Geriausius papildomus rodiklius iš jų turėjusiam Algirdui Bandzai atiteko trečioji vieta.

Lietuvos moterų šachmatų čempionatas

49-asis Lietuvos moterų šachmatų čempionatas vyko 1996 metų vasario 2 – vasario 13 dienomis Marijampolėje.
Jame žaidė 12 šachmatininkių: keturios vilnietės, dvi šiaulietės, dvi panevėžietės, dvi šachmatininkės iš Vilkaviškio ir po vieną žaidėją iš Kauno bei Plungės. Dalyvavo visos 1994 m. metų čempionato prizininkės.

Moterų čempionato eiga

Likus trims ratams, turnyro lydere buvo panevėžietė Dagnė Čiukšytė, surinkusi 7 taškus iš 8 galimų. Net dviem taškais buvo atsilikusios persekiotojos – vilnietė Rasa Bandzienė, šiaulietė Viktorija Čmilytė ir tuo metu Kaune studijavusi vilkaviškietė Rita Dambravaitė.
Likus dviem ratams, kai Rasa Bandzienė nugalėjo lyderę, panevėžietę Dagnę Čiukšytę (7 tšk.), pirmosios vietos likimas buvo nebe toks aiškus. Konkurentės: R. Bandzienė, V. Čmilytė ir R. Dambravaitė priartėjo ir turėjo po 6 taškus.
Čempionato finišas buvo įdomus: seserys Rita ir Asta Dambravaitės bandė įveikti lyderes (atitinkamai Dagnę Čiukšytę ir Rasą Bandzienę). Arti pergalės buvo Rita. Vis tik tik jos varžovė Dagnė Čiukšytė septintąją žaidimo valandą pasiekė lygiąsias ir, surinkusi 8,5 taško iš 11-kos galimų, antrą kartą tapo Lietuvos moterų šachmatų čempione. Vilnietė Rasa Bandzienė, įveikusi Astą, atsiliko pustaškiu ir iškovojo sidabrą.
Šiaulietei 12-metei Viktorijai Čmilytei, paskutiniame rate įveikusiai plungiškę Ritą Zykienę (buvusią R. Bajoraitę) ir surinkusiai 7 taškus, atiteko bronza.